雜曲歌辭 浩歌
作者：李賀
朝代：唐

paragraphs: 南風吹山作平地，帝遣天吳移海水。
王母桃花千遍紅，彭祖巫咸幾回死。
青毛驄馬參差錢，嬌春楊柳含細煙。
箏人勸我金屈巵，神血未凝身問誰。
不須浪飲丁督護，世上英雄本無主。
買絲繡作平原君，有酒惟澆趙州土。
漏催水咽玉蟾蜍，衛娘髮薄不勝梳。
看見秋眉換深綠，二十男兒那刺促。